Ný og endurbætt vindmylla komin í rekstur í Belgsholti Eftir miklar endurbætur og bættar útfærslur í hugbúnaði er raforkan farin að streyma að nýju frá vindmyllunni í Belgsholti í Melasveit . Haraldur Magnússon bóndi hefur í nokkra mánuði unnið með sérfræðingum sínum að endursmíði vindmyllunnar og lausn á vanda í hugbúnaði sem orsakaði að stórtjón varð á vindmyllunni í stórvirði í nóvember 2011 , fjórum mánuðum eftir að hún var formlega tekin í notkun . Í því óhappi brotnaðu m.a. allir þrír spaðar myllunnar sem hver um sig er á sjöunda metra að lengd . Mesti tæknilegi vandinn snérist um lagfæringu á hugbúnaðinum . Kerfisvilla í honum var talin helsta ástæða þess að í umræddu veðri snérist myllan áveðurs er varð þess valdandi að spaðarnir brotnuðu og mótorinn féll til jarðar . Haraldur í Belgsholti vonast til að öryggi sé nú náð í raforkuframleiðslunni , en reyndar bregði svo við nú að logn dag eftir dag nýtist ekki til raforkuframleiðslu , eftir fremur vindasama tíð að undanförnu . Umrædd vindmylla var jafnframt fyrsta vindorkuver landsins sem tengt var inn á dreifikerfi Landsnets , en Fallorka á Akureyri keypti þá raforku sem Haraldur notaði ekki til búrekstrarins í Belgsholti . Myllan framleiddi 70 - 75% af raforkuþörf búsins en afgangs orka var seld þegar vindar voru hagstæðir . Þegar gamla myllan féll af stalli sínum eyðilagðist flest í tækjabúnaði hennar . Hugvit bóndans kemur víða við í endurbyggingunni . Sem dæmi lét Haraldur endursmíða bremsudisk fyrir spaðahjólið í myllunni og á þessum bremsudiski er bremsudæla . „ Mér höfðu fróðir menn sagt að bremsudælur í Subaru bílum árgerð 1988 hafi verið þær öflugustu sem gerðar hafa verið . Ég útvegaði mér því slíka dælu og lét gera hana upp , “ segir Haraldur , en raunar má segja að meirihlutinn af búnaði í nýju myllunni sé endurhönnun og bæting frá þeirri gömlu . Sú nýja fær því nafnið Halli-Vind , enda er meirihlutinn í þessari endurgerð íslensk hönnun og framþróun á sænska hugvitinu .